***Монгол Улсын Их Хурлын 2014 оны намрын ээлжит чуулганы Төрийн байгуулалтын байнгын хорооны 2015 оны 01 дүгээр сарын 20-ны өдөр /Мягмар гараг/-ийн хуралдааны гар тэмдэглэл***

Байнгын хорооны дарга, Улсын Их Хурлын гишүүн, А.Бакей ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 11 гишүүн ирж, 57.8 хувийн ирцтэйгээр хуралдаан 18 цаг 50 минутад Төрийн ордны “А” танхимд эхлэв.

***Чөлөөтэй:*** *С.Баярцогт, Л.Цог, Су.Батболд, Н.Батбаяр.*

***Өвчтэй:*** *Н.Алтанхуяг.*

***Тасалсан:*** *Г.Уянга, О.Содбилэг, Ц.Дашдорж.*

***Нэг. Сонгогчийн нэрсийн жагсаалт, бүртгэлийн хяналтын дэд хорооны бүрэлдэхүүнд өөрчлөлт оруулах тухай***

Байнгын хорооны дарга, Улсын Их Хурлын гишүүн А.Бакей Улсын Их Хурал дахь Ардчилсан намын бүлгээс ирүүлсэн, Сонгогчийн нэрсийн жагсаалт, бүртгэлийн хяналтын дэд хорооны бүрэлдэхүүнд Улсын Их Хурлын гишүүн Н.Алтанхуяг, Н.Батбаяр нарыг оруулах тухай саналыг танилцуулав.

**А.Бакей:** -Сонгогчийн нэрсийн жагсаалт, бүртгэлийн хяналтын дэд хорооны бүрэлдэхүүнд Улсын Их Хурлын гишүүн Н.Алтанхуяг, Н.Батбаяр нарыг оруулах саналыг дэмжье гэсэн саналаар санал хураалт явуулав.

Зөвшөөрсөн 10

Татгалзсан 1

Бүгд 11

90.0 хувийн саналаар дэмжигдлээ.

Байнгын хорооноос гарах санал, дүгнэлтийг чуулганы нэгдсэн хуралдаанд Их Хурлын гишүүн А.Бакей танилцуулахаар тогтов.

***Уг асуудлыг 18 цаг 53 минутад хэлэлцэж дуусав.***

***Хоёр. Нийтийн сонсголын тухай хуулийн төслийг хэлэлцүүлэгт бэлтгэх үүрэг бүхий ажлын хэсэг байгуулах тухай*** */Монгол Улсын Ерөнхийлөгч 2014.07.08-ны өдөр өргөн мэдүүлсэн/.*

Байнгын хорооны дарга, Улсын Их Хурлын гишүүн А.Бакей, Нийтийн сонсголын тухай хуулийн төслийг хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн Х.Тэмүүжинг, гишүүдэд Улсын Их Хурлын гишүүн Н.Батцэрэг, С.Дэмбэрэл, Д.Лүндээжанцан, Н.Энхболдыг, мөн дэд ажлын хэсэгт Ерөнхийлөгчийн Тамгын газар, Засгийн газрын Хэрэг эрхлэх газар, иргэдийн Төлөөлөгчдийн Хурал, төрийн бус байгууллагын төлөөллийг оруулсан ажлын хэсэг байгуулах тухай Байнгын хорооны тогтоолын төслийг Байнгын хорооны гишүүдэд танилцуулав.

Байнгын хорооны тогтоолын төсөл дээр Улсын Их Хурлын гишүүдээс асуулт, санал гараагүй болно.

**А.Бакей:**  -Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн 11

Татгалзсан 0

Бүгд 11

100.0 хувийн саналаар батлагдлаа.

***Хуралдаан*** ***18 цаг 55 минутад өндөрлөв.***

***Тэмдэглэлтэй танилцсан:***

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

***Тэмдэглэл хөтөлсөн:***

ПРОТОКОЛЫН АЛБАНЫ

ШИНЖЭЭЧП.МЯДАГМАА

**МОНГОЛ УЛСЫН ИХ ХУРЛЫН 2014 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ 2015 ОНЫ 01 ДҮГЭЭР**

**САРЫН 20-НЫ ӨДӨР /МЯГМАР ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**А.Бакей:** - Төрийн байгуулалтын байнгын хорооны хурлыг үргэлжлүүлж хуралдуулъя. Ирц бүрдэж байгаа. Өнөөдрийн энэ хуралдаанаар хоёр жижиг асуудал хэлэлцэнэ. Картаа солиод хийгээрэй. Хэлэлцэх асуудал бол Сонгогчийн нэрсийн жагсаалт, бүртгэлийн хяналтын дэд хорооны бүрэлдэхүүнд өөрчлөлт оруулах тухай.

Хоёрдугаарт Нийтийн сонсголын тухай хуулийн төслийг хэлэлцүүлэгт бэлтгэх үүрэг бүхий ажлын хэсэг байгуулах тухай гэсэн ийм хоёр асуудал байна. Өөр саналтай гишүүд байна уу. Байхгүй байна. Хэлэлцэх асуудлын эхний асуудалд оръё.

Хэлэлцэх асуудлын хувьд бол бид уг нь Дэд хорооны бүрэлдэхүүнд өөрчлөлт оруулах тухай асуудлыг өмнөх хурлууд дээр ярьсан. Зарим асуудлыг шийдсэн. Монгол ардын намын Улсын Их Хурал дахь бүлгээс орж ирж байгаа гишүүдийг түрүүний хурал дээр оруулсан. Ардчилсан намаас бас санал ирсэн байгаа. Сонгогчийн нэрсийн жагсаалт, бүртгэлийн хяналтын дэд хорооны бүрэлдэхүүнд Улсын Их Хурлын гишүүн Алтанхуяг, Улсын Их Хурлын гишүүн Нямжавын Батбаяр нарыг нэмж оруулъя гэсэн байна. Энэ саналыг дэмжье гэсэн саналаар санал хураалт явуулна. Асууя, Батцэрэг гишүүн, Нямаагийн Энхболд гишүүн.

**Н.Энхболд:** -Баярлалаа. Энэ чинь хэчнээн гишүүнтэй билээ энэ Дэд хороо маань. Би таны үгнээс хоёр хүн нэмж орууллаа гэхээр нь энэ чинь юу билээ нэмж гэдэг нь юу билээ гэж.

**А.Бакей:** -Энэ ийм байгаа юм. Сонгогчийн нэрсийн жагсаалт, бүртгэлийн хяналтын дэд хороо бол 9 гишүүнтэй байх ёстой. Өөрөөр хэлбэл үндсэн одоо харьяалагдах Байнгын хорооны гишүүдийн 50 хувиас илүүгүй байх ёстой. Тэгэхээр ес. Есөн гишүүнээс бол бид нар нөгөө Их Хурал дахь нам, эвслийн бүлгүүдийн суудлын харьцааг бас харгалзаад дахиж зохион байгуулж байгаа. Өмнөх хурал дээр бол Сонгогчийн нэрсийн жагсаалт, бүртгэлийн хяналтын дэд хороонд бол Монгол ардын намын бүлгээс Сундуйн Батболд, Содбилэг гишүүн, Нямаагийн Энхболд гишүүн гурван гишүүн орсон байгаа. Урд нь бол Батчимэг гишүүн байсан. Эвслээс Цог гишүүн байсан. Баярцогт, Тэмүүжин гишүүн урд нь орсон байсан. Алтанхуяг, Батбаяр гээд ес болж байна уу. Ийм л учиртай.

**Н.Энхболд:** -За.

**А.Бакей:** -Батцэрэг гишүүн асуулт байна уу. Тэгвэл саяны одоо саналаар Сонгогчийн нэрсийн жагсаалт, бүртгэлийн дэд хорооны бүрэлдэхүүнд Улсын Их Хурлын гишүүн Алтанхуяг, Нямжавын Батбаяр нарыг оруулахыг дэмжье гэсэн саналаар санал хураалт явуулъя. Гишүүд саналаа өгье. 11-10 энэ санал дэмжигдлээ. Байнгын хорооны санал, дүгнэлтийг өмнөх санал, дүгнэлттэй хамтатгаад Улсын Их Хурлын нэгдсэн чуулганд миний бие танилцуулах юм байна.

Хоёр дахь асуудлын хувьд бол Монгол Улсын Ерөнхийлөгчөөс өргөн мэдүүлсэн Нийтийн сонсголын тухай хуулийн төслийг хэлэлцэх эсэхийг нь бол бид нар шийдсэн байгаа. Одоо анхны хэлэлцүүлгийн шатанд байна. Энэ хуулийг Улсын Их Хурлын чуулганы нэгдсэн болон Байнгын хорооны хуралдааны хэлэлцүүлэгт бэлтгэх үүрэг бүхий ажлын хэсгийг дараах бүрэлдэхүүнтэй байгуулах саналтай байна . Урьдчилаад гишүүдтэй ярьсан. Ажлын хэсгийн ахлагчаар Тэмүүжин гишүүн. Гишүүдэд бол Батцэрэг гишүүн, С.Дэмбэрэл гишүүн, Лүндээжанцан гишүүн, Нямаагийн Энхболд гишүүн нарыг оруулъя гэж байгаа. Мэдээж ажлын дэд хэсгийг бас Ерөнхийлөгчийн Тамгын газар, Засгийн газрын Хэрэг эрхлэх газар, иргэдийн Төлөөлөгчдийн Хурал, төрийн бус байгууллагын төлөөллийг оруулаад бас дэд хэсгийг. Ингээд ажлын хэсэг дээр өөр саналтай гишүүд байна уу. Энэ ажлын хэсэг байгуулах тухай тогтоолыг баталъя гэсэн саналаар санал хураалт явуулна. Санал хурааж байна. Тогтоолын төсөл батлагдлаа 11-11. эрхэм гишүүдэд баярлалаа. Байнгын хорооны хуралдаан өндөрлөлөө.

***Дууны бичлэгээс буулгасан:***

ПРОТОКОЛЫН АЛБАНЫ

ШИНЖЭЭЧ П.МЯДАГМАА